Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 1. melléklet a 26/2011. (V. 27.) NEFMI rendelethez
Paragraph Index: 228

9. évfolyam Célok és feladatok A 9. évfolyam tartalmai az ember kialakulásával, az ókor, a kora középkor és magyar történelem kezdeteivel foglakoznak. Ennek kapcsán kiemelten fontos, hogy a tanulók sokoldalúan alkalmazzák az alapfokú oktatás során megismert, időben és térben való tájékozódáshoz kapcsolható képességeket és ismereteket. Gyakorolják a különböző időtávlatok áttekintését, az események, személyek és a tárgyi kultúra korjellemző darabjainak (pl. épületek, szobrok, fegyverek, használati eszközök) időbeni elhelyezését. Legyenek képesek a keresztény időszámítás összehasonlítására az egyiptomi, a görög, a római és az iszlám időszámítással. Az ókori kelet, a görög és római történelmében, valamint az európai kora középkor és a magyar történelem kezdetei között a tanulók fedezzék föl az időbeni párhuzamokat. Az ismeretszerzés tekintetében meghatározó jelentőségű, hogy különböző feladatokhoz kapcsolódóan használják a tankönyv főszövegét, illetve az egyes leckékben található forrásokat. Szokják meg, hogy a történelmi ismeretszerzés mindig forrásokból indul ki, s tanulják meg a különféle forrástípusok jellemzőit. Legyenek képesek ellentétes nézetek összehasonlítása és megvitatása az őstörténet, az ókor és a kora középkor kutatásával kapcsolatban. Készüljenek fel a tanulók történelmi jelenségek természeti feltételeinek megállapítására történelmi és földrajzi térképlapok egymás mellé illesztésével, továbbá a történelmi helyek megkeresésére mai helyzetet tükröző térképeken. A tartalmat tekintve ismerjék meg a legfontosabb kultúrák jellegzetességeit és tegyenek kísérletet az egyes ókori civilizációk társadalmi, gazdasági viszonyainak rekonstruálására. Gyakorolják a kulcsfontosságú események hátterének feltérképezését és az ezekről szóló források ellentmondásainak felismerését. A tanulók lássák a különböző gazdasági ágazatok (földművelés, állattenyésztés, kézműipar, kereskedelem) jellemzőit, az eltérő termelési formák fejlődését, a városok változó szerepét, ezek politikai és kulturális hatásait. Tegyük átélhetővé a korszakok nagy történelmi szereplőinek egy-egy fontos cselekedetét, döntését, illetve a korabeli emberek eltérő társadalmi helyzetéből adódó életmódját. A tanulók a tanév során szerezzenek gyakorlatot a híres ókori és középkori tárgyi emlékek felismerésében, azok élőszóban történő bemutatásában. Tanulságos lehet a vallási előírások és szokások feldolgozása és rendszerezése a mindennapi életviszonyokban, vagy a haditechnikában bekövetkező változások végigkövetése, a változás történeti jellegének értelmezése meghatározott ős-, ó- és kora középkori jelenségekben, folyamatokban. A tanulók az évfolyamon a mai nemzetállamoktól eltérő hatalmi képződményekkel találkoznak. Fontos, hogy lássák ezek sajátosságait, átalakulásuk menetét, ismerjék meg az ókori birodalmak általános jellemzőit és az egyedi vonásokat. Az anyag jó lehetőségeket kínál a társadalmi szerkezet és a hatalmi berendezkedés közötti kapcsolat bemutatására – az ókor, a középkor és a kora újkor közötti különbségek is részben e kapcsolat mentén mutathatók be. Nagy jelentőséggel bír e régi korszakok és kultúrák máig nyúló hatásainak felfedezése. A világvallások hasonlóságait és különbségeit, társadalmi, politikai és kulturális hatásait nem elméleti szinten, hanem konkrétumokon keresztül mutassuk be Ez különösen a vallások (s elsősorban a zsidó vallás, a kereszténység és az iszlám) és a kultúra (szokások, hagyományok, öltözködés) területén történhet meg. A tanulók a tanév során ismerjék fel a művészetek kialakulásának jelentőségét és változásának jellemzőit, viszonyát az adott civilizációhoz. Értékeljék az írás és a tudományos megismerés kialakulását, az egyes tudományágak létrejöttének jelentőségét. A magyar történelem kezdeteinek tanulmányozása jól szolgálhatja magyar és az egyetemes történelem szinkron szemléletének gyakoroltatását, az árnyaltabb korszakolást (pl. Árpádok kora) a nemzeti és európai identitás fejlesztését. Legyenek képesek a magyar őstörténet, a vándorlás és a honfoglalás eseményeit az egyetemes vagy az európai történelem nagy korszakai mellé rendelni. Gyakorolják az eltérő álláspontok felismerését adott történelmi források és tudományos feldolgozások szövegében, és legyenek képesek az eltérések okainak vizsgálatára. Tájékozódjanak a kézikönyvekben, az ismeretterjesztő folyóiratok repertóriumaiban és az Internet valamely magyar nyelvű keresőprogramjában. Ennek kapcsán ismerkedjenek meg a kivonat készítésével rövidebb (4-5 oldal) tudományos-ismeretterjesztő szövegrészletről, illetve a feleletterv készítésével megadott témáról. Javasolt óraszámok Témakörök A 2 óra/hét (74 óra) B 3 óra/hét (108 óra)

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes